**VAIKAS EINA Į PIRMĄ KLASĘ. ATMINTINĖ TĖVAMS**

***Pirmoji klasė*** *– svarbus įvykis visai šeimai. Kad šis gyvenimo etapas vyktų sklandžiai, svarbus jam tinkamai pasiruošti ir laikytis kelių paprastų dalykų. Taigi, ką reikia žinoti :*

1. **Kalbėtis apie pokyčius**. Kalbėtis, kas keisis, ką reikės daryti, ko tikėtis mokykloje ir pan. Jokiu būdu nemeluoti: „viskas bus gerai“, „turėsi daug draugų“. Sakyti: „mokykloje bus ir smagių, ir nemalonių dalykų“.
2. **Pasirūpinti, kad vaikas kiekvieną dieną būtų pasiruošęs mokyklai.** **Į *kuprinę daiktų už jį dėti nereikia***, bet reikia pasidomėti, ar vaikas pasiruošė kitai dienai. Tai užtikrina sklandesnį mokymosi procesą.
3. **Pasirūpinti, kad vaikas nevėluotų į pamokas**. Vėlavimas išblaško ne tik patį vaiką, bet ir kitus mokinius bei mokytoją.
4. **Pasirūpinti, kad vaikas į mokyklą ateitų paruošęs namų darbus**. ***Bet jokiu būdu namų darbų nedaryti už jį!***
5. **Pasirūpinti, kad vaikas gebėtų pilnai savimi pasirūpinti** (pvz. nusirengti, užsirišti batus, susidėti daiktus ir pan.).
6. **Susidaryti aiškią dienotvarkę .** Galima kartu su vaiku pasidaryti dienotvarkę ir ją pasikabinti gerai matomoje vietoje. Vaikas turi aiškiai žinoti, kada yra namų darbų ruošimo laikas, buities darbų laikas, jo poilsis ir pan.. Vaikui būtina gauti kokybiško poilsio. ***LAIKAS PRIE EKRANŲ NĖRA KOKYBIŠKAS POILSIS.***
7. **Nedaryti už vaiką jo pareigų**. Paruošti namų darbus, susidėti priemones į kuprinę, pačiam nešti kuprinę ir kt. yra vaiko atsakomybė. Tėvai turi ne už vaiką tai padaryti, bet padėti vaikui, jei jam nesiseka.
8. **Bendradarbiauti su mokytoja.** Vaikas turi jausti, kad jūs ir mokytoja esate kaip viena komanda. Iškilusius neaiškumus, spręskite ramiai pasitarę su mokytoja. Jos klauskite, kaip vaikui sekasi, kokie jos pastebėjimai ir pan.
9. **Būti dėmesingam vaikui.** Domėtis jo diena. Bendrauti su vaiku. „Kaip tau sekėsi?“ keisti į kitus klausimus. Galima pasiruošti klausimus *(****žr. „Klausimai apie mokyklą kitaip“****).*
10. **Svarbu laikytis namie tų pačių taisyklių ir kalbėtis apie taisykles mokykloje**. Vaikų netinkamą elgesį dažnai įtakoja aiškių ir pastovių taisyklių nebuvimas.
11. **Leisti patirti elgesio pasekmes.** Pvz. jei vaikas mokykloje padarė kažką negero, tai jis ir turi ištaisyti savo padarytą žalą. Tėvai gali tik padėto vaikui tai padaryti, bet nedaryti tai už jį.
12. **Ramiai reaguoti į mokykloje iškilusius sunkumus.** Pirma pilnai išsiaiškinti situaciją, kas nutiko, o tada priimti sprendimą.
13. **Aptarti su vaiku, kur ir kaip jis gali gauti pagalbą mokykloje**. Gal jis gali kreiptis į savo mokytoją, gal nueiti pas mokyklos psichologę ar kitą žmogų.
14. **Skatinti vaiko mandagų, pagarbų bendravimą su kitais**. Įvertinti, koks namie yra bendravimo pobūdis: ar naudojami mandagūs žodžiai, ar nėra keiksmažodžių, ar išklausoma vienas kito ir pan. Bendravimo būdą vaiką atsineša iš savo artimosios aplinkos.
15. **Mokyti vaiką, kaip jis gali siekti tikslo**. Pvz. pradėti namų darbus ruošti nuo sunkiausios užduoties, tada daryti lengvesnes. Arba užduotis daryti su pertraukomis.
16. **Teigiama nuostata mokyklos ir mokytojos atžvilgiu**. Jei namuose apie mokyklą, mokytoją, mokslą kalbama teigiamai, gražiai, tai ir vaikas bus linkęs tokį požiūrį formuotis. Tai skatins vidinę vaiko mokymosi motyvaciją.

***KAIP PAKLAUSTI APIE MOKYKLĄ KITAIP:***

* ***Kas tave šiandien pralinksmino mokykloje?***
* ***Kokia užduotis tau šiandien buvo įdomiausia / sunkiausia / lengviausia?***
* ***Ką veikei per pertraukas?***
* ***Su kuo šiandien sėdėjai?***
* ***Kas tave šiandien nustebino?***
* ***Su kuo šiandien daugiausiai žaidei / bendravai?***
* ***Kur einat pertraukų metu?***
* ***Ką naujo / įdomaus šiandien sužinojai per pamokas?***
* ***Kaip šiandien jauteisi mokykloje?***
* ***Su kuo norėtum susidraugauti?***
* ***Kas tau patinka / nepatinka klasėje?***
* ***Ką norėtum pasakyti mokytojai, bet nedrįsti pasakyti?***
* **Kas tau šiandien buvo sunku?**
* **Ir t.t. :)**

Parengė psichologė Miglė Andrijauskienė